**saistošie noteikumi**

Limbažos

2021. gada 25. novembrī Nr.26

**APSTIPRINĀTI**

ar Limbažu novada domes

25.11.2021. sēdes lēmumu Nr.537

(protokols Nr.10, 30.§)

*PRECIZĒTI*

*ar Limbažu novada domes*

*27.01.2022. sēdes lēmumu Nr.91*

*(protokols Nr.1, 93.§)*

**Par Limbažu novada pašvaldības pabalstu aizgādnībā esošu pilngadīgo personu aizgādņiem**

*Izdoti saskaņā ar*

*likuma „Par pašvaldībām”*

*15. panta pirmās daļas 8. punktu*

*un 43. panta trešo daļu*

1. **Vispārīgie jautājumi**
2. Saistošie noteikumi (turpmāk – Noteikumi) nosaka Limbažu novada pašvaldības (turpmāk – Pašvaldības) pabalstu veidu, to apmēru, pieprasīšanas, piešķiršanas un izmaksas kārtību aizgādnībā esošu pilngadīgo personu aizgādņiem vai pagaidu aizgādņiem (turpmāk – Aizgādnis).
3. Tiesības saņemt pabalstu aizgādnim ir personai, kuras dzīvesvieta ir Latvijas Republikas teritorijā un kura ar Limbažu novada bāriņtiesas (turpmāk – bāriņtiesa) lēmumu iecelta par aizgādni personai ar ierobežotu rīcībspēju, kuras deklarētā dzīvesvieta pirms aizgādnības nodibināšanas bijusi pašvaldības administratīvā teritorija, un kura saskaņā ar normatīvajos aktos noteiktajām prasībām pilda aizgādņa pienākumus. Bāriņtiesa, izsniedzot lēmumu par aizgādnības nodibināšanu, vienlaikus rakstveidā informē Limbažu novada Sociālo dienestu (turpmāk – Sociālais dienests) un aizgādni par tiesībām saņemt pabalstu.
4. Lai saņemtu Noteikumos paredzēto pabalstu, aizgādnis nosūta iesniegumu uz pašvaldības oficiālo elektronisko adresi vai iesniedz Sociālajā dienestā iesniegumu personīgi vai nosūta pa pastu, vai atbilstoši normatīvajiem aktiem par elektronisko dokumentu noformēšanu sagatavotu iesniegumu nosūta uz e-pasta adresi: [socialais\_dienests@limbazunovads.lv](mailto:socialais_dienests@limbazunovads.lv). Iesniegumam atbilstoši Noteikumiem un pieprasījuma mērķim pievienojami citi dokumenti, ja tādi nepieciešami lēmuma pieņemšanai, atbilstoši attiecīgā pabalsta veidam.
5. Sociālais dienests izskata iesniegumu un pieņem lēmumu par pabalsta piešķiršanu vai atteikumu 10 darba dienu laikā pēc iesnieguma saņemšanas.
6. Noteikumos paredzēto pabalstu izmaksā reizi mēnesī, pārskaitot pabalsta summu par iepriekšējo mēnesi aizgādņa kredītiestādes kontā līdz nākamā mēneša desmitajam datumam.
7. Pabalsts tiek piešķirts personām, kurām Bāriņtiesa pieņēmusi lēmumu par personas iecelšanu par aizgādni. Pabalsts tiek piešķirts sākot ar 2022. gada 1. janvāri. Pabalsta apmērs par nepilnu mēnesi tiek noteikts proporcionāli dienu skaitam no tiesību rašanās brīža.
8. Pabalsts pieprasāms sešu mēnešu laikā no tiesību rašanās brīža (t.i. dienas, kad pieņemts lēmums par personas iecelšanu par aizgādni). Ja šis termiņš nokavēts, pabalstu izmaksā tikai par iepriekšējo mēnesi, skaitot no pabalsta pieprasīšanas dienas.
9. Pabalsts tiek piešķirts neizvērtējot aizgādņa ienākumus un materiālos resursus.
10. Pabalsta saņēmējam ir pienākums nekavējoties informēt Sociālo dienestu par apstākļiem, kas varētu būt par pamatu pabalsta izmaksas pārtraukšanai vai pabalsta apmēra grozīšanai.
11. **Pabalsts aizgādnībā esošu pilngadīgo personu aizgādņiem**
12. Pabalsta apmērs mēnesī par vienu aizgādnībā esošu personu neatkarīgi no aizgādnībā esošai personai iecelto aizgādņu skaita ir:
    1. EUR 30,00;
    2. EUR 20,00, ja aizgādnībā esoša persona dzīvo institūcijā vai ilgstoši (ilgāk par trim mēnešiem) atrodas ārstniecības iestādē.
13. Bāriņtiesa nekavējoties informē Sociālo dienestu un pabalsta izmaksa tiek pārtraukta, ja:
    1. aizgādnībā esoša persona mainījusi pamata dzīvesvietu ārpus Latvijas Republikas teritorijas;
    2. aizgādnībā esošā persona mirusi;
    3. miris aizgādnis;
    4. aizgādnis atstādināts vai atcelts;
    5. tiesa pilnībā atjaunojusi aizgādnībā esošās personas rīcībspēju.
14. **Lēmuma paziņošanas, apstrīdēšanas un pārsūdzēšanas kārtība**
15. Sociālā dienesta pieņemto lēmumu par Noteikumos minētā pabalsta piešķiršanu vai atteikumu to piešķirt Paziņošanas likuma noteiktajā kārtībā paziņo personai, kura pieprasījusi pabalstu.
16. Noteikumos minētos Sociālā dienesta lēmumus un faktisko rīcību personas var apstrīdēt Limbažu novada Domē, Rīgas ielā 16, Limbažos, Limbažu novadā.
17. **Noslēguma jautājumi**
18. Saistošie noteikumi stājas spēkā pēc to publicēšanas pašvaldības informatīvajā izdevumā „Limbažu Novada Ziņas”.
19. Ar šo noteikumu spēkā stāšanās brīdi spēku zaudē:
    1. Limbažu novada domes 2014. gada 27. februāra saistošie noteikumi Nr.8 “Par Limbažu novada pašvaldības pabalstu aizgādnībā esošo personu aizgādņiem”;
    2. Limbažu novada domes 2014. gada 27. februāra saistošie noteikumi Nr.9 “Par Limbažu novada pašvaldības pabalstu aizbildnim”;
    3. Salacgrīvas novada domes 2018. gada 18. aprīļa saistošie noteikumi Nr. 8 “Par Salacgrīvas novada pašvaldības pabalstu aizgādnībā esošu pilngadīgo personu aizgādņiem”.

Limbažu novada pašvaldības

Domes priekšsēdētājs /paraksts/ D. Straubergs